open-index/open-wikipedia-markdown huggingface dataset:
Bodo Räke

**Bodo Räke** (* 15. Januar 1941 in Hölgebiel; † 20. April 2004 in Rodenborg) weer en düütschen Politiker von de SPD.

Räke is 1941 in Hölgebiel boren. He weer op de Volksschool in Volksen un denn för twee Johr op de Middelschool in Bokeln. 1962 hett he op dat Jacobson-Gymnasium in Seesen dat Abitur maakt un denn bet 1963 sien Wehrdeenst in Nuurten daan. Na’n Wehrdeenst hett he bet 1969 an de Universität Göttingen Düütsch un Geschicht op Lehramt studeert un weer bet to siene Wahl in’n Landdag 1994 Schoolmeester an en Realschool in Rodenborg.

Räke is 1968 in de SPD rin un weer ok Maat von’n Vörstand von de Rodenbörger SPD. Von 1975 bet 1982 weer he Vörsitter von’n Oortsvereen. He weer Raadsherr un von 1986 bet 2001 Börgermeester von de Stadt Rodenborg. Later weer he Afornten in’n Kreisdag von’n Landkreis Rodenborg. Von’n 21. Juni 1990 bet 20. Juni 1994 (dörteihnste Wahlperiood) weer Räke för den Wahlkreis Rodenborg Maat von’n Landdag von Neddersassen.
Jürgen Jürgensen

**Jürgen Jürgensen** is de Naam von

* Jürgen Jürgensen (1780–1845), däänschen Waalfänger un Piraat,
* Jürgen Jürgensen (1883–1950), düütschen Politiker,
* Jürgen Jürgensen (* 1933), düütschen Politiker.

Kiek ok bi: Jørgen Jürgensen.
Jürgen Jürgensen (Neddersassen)

**Jürgen Jürgensen** (* 31. März 1933 in Hamborg) is en düütschen Politiker von de SPD.

Jürgensen is 1933 in Hamborg boren. He hett de Reifeprüfung 1952 in Veern maakt. 1958 is he Mitarbeider von de Landsfinanzverwaltung worrn un weer toletzt Bedrievsprüfer bi dat Finanzamt Rodenborg. He is in verscheden Vereenigungen un Verbänn aktiv, ünner annern in de Gewerkschaft ÖTV, in’n Karkensenaat un de Landssynood von de Evangeelsch-luthersche Landskark Hannover un in’n Karkenkreisdag Rodenborg. 1964 is he in Rodenborg Raadsherr worrn un 1965 Afornten in’n Kreisdag von’n Landkreis Rodenborg.
In de Johren 1965 bet 1968 un 1972 bet 1974 weer Jürgensen Börgermeester von Rodenborg. In de Johren 1968 bet 1972, 1974 bet 1976 un na 1981 weer he Viez-Börgermeester. Von 1974 bet 1976 weer he tweten Viez-Landraad von’n Landkreis Rodenborg. 

Jürgens weer von’n 21. Juni 1970 bet 20. Juni 1986 (sövente bet teihnte Wahlperiood) Maat von’n Landdag von Neddersassen. He is över de Landslist in’n Landdag intagen.

He is verheiraadt un hett fiev Kinner.
Wahlkreis Hannover 28

De **Wahlkreis Hannover 28** weer en Wahlkreis bi de Wahlen to dat prüüßsche Aforntenhuus. Wahloort weer Lümborg.

De Wahlkreis is inricht worrn, nadem dat Königriek Hannover 1867 as Provinz Hannover Deel von Prüßen worrn is. De eersten Afornten in dissen Wahlkreis sünd dorüm för de 10. Wahlperiood wählt worrn. To’n Wahlkreis hett dat Rebeed von de Ämter Lümborg un Bleikd un de Stadt Lümborg tohöört. De Wahlkreis is to de Wahl 1885 oplööst worrn, nadem dat an’n 1. April 1885 en Verwaltungsreform in de Provinz Hannover geven hett, bi de de olen Ämter oplööst un Kreise un Regerungsbezirke inricht worrn sünd.

Dat Rebeed von’n Wahlkreis Hannover 28 hett denn to de Wahlkreise Lümborg 5 un Lümborg 6 höört.

## Afornte

Direkt wählt Afornte in’n Wahlkreis weren:

## Footnoten
Ralf Borngräber

**Ralf Borngräber** (* April 1961 in Rodenborg) is en düütschen Politiker von de SPD.

Borngräber is 1961 in Rodenborg boren. Na dat Abitur 1980 hett he Politik, Arbeid-Weertschop un Technik an de Universität Ollnborg studeert.

Na dat Studium weer he Schoolmeester an Grund-, Haupt- un Realscholen in Visselhöövd, Berlin-Kreuzberg, Rodenborg un Söttmer. 2000 is he Rekter von de Orientierungsstufe Freudenthalstraat in Rodenborg worrn. 2004 is he as schoolfachlichen Dezernent an de Bezirksregerung Lümborg wesselt un na de Verwaltungsreform in dat sülve Johr an de Landsschoolbehörde. Dor is he bet to siene Wahl in’n Landdag von Neddersassen 2008 bleven. Siet 2013 is he didaktischen Baas von de Oberschool Soltau.

1977 is Borngräber in de SPD rin. Von 1985 bet 1987 weer he Kreisvörsitter von de Jusos in’n Landkreis Rodenborg. Von 1991 bet 2001 weer he Schöppen bi dat Amtsgericht Rodenborg un dat Landgericht Veern. Von 1991 bet 2001 un von 2004 bet 2013 weer he Maat in’n Stadtraad von Rodenborg un dor von 2011 bet 2013 ok Raadsvörsitter. 2004 is Borngräber Vörsitter von’n SPD-Ünnerbezirk Rodenborg un Maat in’n Bezirksvörstand von de SPD in Noord-Neddersassen worrn. Siet 2006 is he Afornten in’n Kreisdag von’n Landkreis Rodenborg. Borngräber is Liddmaat in de GEW un de AWO. 

Bi de Landdagswahlen 2008 un 2013 weer Borngräber Kannedaat för de SPD in’n Wahlkreis Rodenborg. He hett aver beid maal gegen Mechthild Ross-Luttmann von de CDU verloren. 2008 is he över de Landslist liekers in’n Landdag intagen. 2013 keem he blots op Platz veer von de Narückerlist. In de 16. Wahlperiood (2008–2013) weer Borngräber in’n Kultus- un in’n Petitschoonsutschuss von’n Landdag.

## Weblenken
NLP

**NLP** is afkört för

* Neuro-Linguistisch Programmeren, Technik ut de Psychotherapie,
* Network Location Provider, en Deenst von dat Bedrievssystem Android,
* No-Longer-Polymers-List, List von Stoffen in dat EU-Recht, de fröher as Polymer gullen hebbt, dat nu aver nich mehr doot,
* Natschonalliberale Partei, fröhere Partei in Düütschland,
* Neddersassische Landspartei, fröhere Partei in Düütschland, de 1947 den ne’en Naam Düütsche Partei kregen hett,
* Natschonalliberale Partei, Partei in’n Libanon,
* National Liberation Party, Partei in Gambia.
Dumbarton (Brenneree)

**Dumbarton** weer en Whisky-Brenneree in Dumbarton, West Dunbartonshire, Schottland. Se hett tosamen mit de Brenneree Inverleven, de intwüschen ok afreten is, den *Whisky-Kumplex vun Dumbarton* billt.

## Historie
Grünnt weer de Destille 1938 vun *Hiram Walker&nbsp;&&nbsp;Sons* an de Münnen vun den Stroom Leven in den Clyde in de Stadt Dumbarton. In de Brenneree weer Grain-Whisky herstellt. Üm dat Grundstück vun de Brenneree to schulen, sünd hunnert Göös köfft worrn, de as *The Scotch Watch* betekent weern. Na mehrere Firmen-Övernahmen is de Brenneree Deel vun den Pernod Ricard-Kunzern worrn. Produzeert hett de Destille bit 2002, ahn dat sik in de Tiet veel todragen harr. Denn is de Anlaag dicht maakt worrn un de Hüüs sünd 2005 afreten worrn.

## Produkschoon
Dat Water för de Produkschoon stamm ut den Loch Lomond. De Destille stünn teemlich wiet in’n Süüden vun Schottland un tellt dorüm to dat Whiskyrebeet vun de Lowlands. Brennt weer in en *[[Aeneas Coffey|Coffey Still]]*. De Meesch is ut Mais mit ’n lütten Andeel vun Gassenmolt ansett worrn. De Brenneree tell to de gröttsten Anlagen vun ehr Oort in Schottland. De produzeerte Whisky is för Blends bruukt worrn. Originalaffüllen hett dat all de Johren nich geven, man dat geev Affüllen vun unafhangige Affüllers. Ünner annern weer de Dumbarton-Whisky Hööftbestanddeel vun den *[[Ballantine’s]]*.

## Kiek ok
* List vun de schottischen Brennereen

## Weblenken
* Biller vun de Brenneree vun de ''Royal Commission on the Acient and Historical Monuments of Scotland''

## Borns
Claus von der Decken (1782–1839)

**Claus von der Decken** (* 6. September 1782 in Swing; † 28. Juni 1839 in Kissingen) weer en hannöverschen Verwaltungsbeamten.

Von der Decken is 1782 as Söhn von Hedwig Elise, borene von der Decken (25. Juni 1759–6. Mai 1848; Dochter von Claus Benedict von der Decken), un Carl Heinrich von der Decken (16. April 1752–7. November 1794) in Swing boren. He weer Herr op Ridderhoff, Wechtern III, Rosenkranz un Baljerhoff. In’n April 1815 hett he as Major twee Kumpanien Harzer Schützen in’n Krieg gegen Napoleon anföhrt. De Kumpanien hebbt in Belgien fuchten, sünd aver, nadem Napoleon slahn worrn is, 1816 nich in de reguläre hannöversche Armee övernahmen worrn.

Von der Decken is 1828 Amtmann von dat Amt Neehuus worrn. Na’n Dood von Carl Wyneken 1834 is he 1835 as Amtmann in dat Amt Horborg wesselt. 1838 is he Amtmann von dat Amt Mesborg worrn, wat he aver blots bet to sien Dood 1839 bleven is. Na sien Dood hett Amtsassesser Heinrich Holtzermann dat Amt övernahmen.

Von der Decken hett nich freet.
Claus von der Decken (Stood)

**Claus von der Decken** (* 1460; † 1541) weer siet 1501 Börgermeester von Stood.

Von der Decken weer to siene Tied een von de mächtigsten Lüüd an de Ünnerelv un de Stammvader von all veer Stammlienen von de Familie von der Decken, de nu noch leven doot.

Wohrschienlich harr he den Bremer Arzbischop Christoph hulpen, de Ridderschop, mit de de vörherige Arzbischop Johann III. Probleme harr, to begööschen, un hett sik so siet 1511 unentbehrlich maakt. He hett den Arzbischop ok mit gröttere finanzielle Vörschüss hulpen.

1516 hett von der Decken dorför von Christoph en Privileg kregen, dat em un siene Nakamen unafhängig maken dee.

En Bild von siene Leistungen gifft en Tüüg, de 1577 in en Prozess twüschen Stood un Hamborg vernahmen worrn is. He seed, dat de Börgermeester von der Decken sik mit Spood gegen den Hambörger Elvtoll wehrt harr un dat dat denn en Vergliek twüschen de Stadt Stood un Hamborg geven hett, dat se den annern free passeren laten wullen. De Tüüg seed, dat de Hambörgers jümmer seggt, de Stoder kunnen dor veel Geld för utgeven, wenn se noch wedder so Börgermeesters hebben kunnen as Claus von der Decken un sien Söhn Herrmann. Na Herrmann sien Dood hebbt de Hambörgers den Toll wedder infeddert.

To de Tied geev dat in Stood keen enkelten Börgermeester, man veer, von de jümmer twee ümschichtig för een Johr dat Amt utöövt hebbt.

 

## Nakamen

Claus harr acht Kinner. Von de söss Söhns hebbt fiev de Lienen von de Familie begrünnt:
* Hermann (–1550), weer ok Börgermeester von Stood. Em hebbt de Göder Oerichsheil, Balje un dat Stammgood Kamp tohöört. Hermann hett de eerste Stammlien begrünnt, de Oerichsheiler Lien. He hett 1521/1522 in Rostock studeert.
* Thomas (–1567) weer däänschen Riddmeester op Schölisch un Bullenhusen. Thomas hett de twete oder Schölischer Stammlien begrünnt, de bet 1700 bestahn hett.
* Heinrich (–1555) weer däänschen Oberst op Stellenfleet III un IV un Wechtern I. Heinrich hett de drüdde oder öllere Stellenflether Stammlien begrünnt. 
* Claus (1516–1588), op Stellenfleth I un II. Claus hett de veerte oder jüngere Stellenflether Stammlien begrünnt.
* Johann (–1557), op Schölisch I, Bossel, Allwöörden, Blockland un Wechtern IV. Johann hett de föffte oder Bosseler Lien begrünnt.

## Footnoten



## Literatur

* Wilhelm von der Decken: *Die Familie von der Decken. In ihren verschiedenen Verhältnissen*, Hannover Klindworth's Hof-Druckerei 1865 Vierte Abtheilung: Urkunden zur Geschichte der Familie von der Decken S. 5-15
* Herwart und Tassilo von der Decken: *Stammtafeln der Familie von der Decken*, 1994 S. 2
* Thassilo von der Decken und Heinz-Joachim Schulze: *Die Familie von der Decken und die Stadt Stade im Übergang vom Mittelalter zur frühen Neuzeit*, Stader Jahrbuch 1993/94 S. 13-57
Silva Seeler

**Silva Seeler** (* 8. Januar 1951 in Hamborg) is en düütsche Politikerin von de SPD.

Seeler is 1951 in Hamborg boren. Na dat Abitur an dat Oostsee-Gymnasium Timmendörper Strand 1972 hett se an de Pädagoogsche Hoogschool Lümborg studeert. Na dat Twete Staatsexamen hett se denn anfungen, Kinner Ünnerricht to geven, de nich schoolfähig sünd. Na en Tied as Huusfro weer se von 1985 bet to ehre Wahl in’n Landdag 1990 Mitarbeiderin in’t Büro von’n Bundsdagsafornten Ingomar Hauchler. 

Seeler is 1973 in de SPD rin. Von 1976 bet 1986 weer se Raadsfro in de Gemeen Appel un dor Vörsitterin von de SPD-Frakschoon. Von 2011 bet 2014 weer se in’n Stadtraad von Bookholt. Von’n 21. Juni 1990 bet 2013 (twölvte bet sössteihnste Wahlperiood) weer Seeler Maat von’n Landdag von Neddersassen. Se weer dor von 1998 bet 2003 Viez-Vörsitterin von de SPD-Frakschoon un von 2003 bet 2008 Viezpräsidentin von’n Landdag. Von 2008 bet 2013 weer se Vörsitterin von’n Utschuss för Bunds- un Europaangelegenheiten un Medienfragen. In de 13. un 14. Wahlperiood is se for den Wahlkreis Bookholt in’n Landdag intagen, in de 12., 15. un 16. över de Landslist. Bi de Landdagswahl 2013 weer se nich wedder Kannedaat.

Siet 2012 sitt se in’n NDR-Verwaltungsraad un in’n Finanzutschuss von’n Verwaltungsraad.

## Footnoten
Götz von Rohr

**Götz von Rohr** (* 7. Juli 1944 in Wiesbaden) is en düütschen Geograaf, de an de Universität Kiel arbeidt.

Götz von Rohr is 1944 in Wiesbaden boren. He hett 1968 in Hamborg sien Studium bi Gerhard Sandner as Diplom-Geograaf afslaten. Dat Thema von siene Diplomarbeid weer *Industriegeographie von Wandsbek*. 1970 hett he denn bi Sandner sien  Dokter över dat Thema *Industriestandortverlagerungen im Hamburger Raum* maakt. De Habilitatschoon weer 1991 in’n Fachbereich Geografie an de Universität Bremen.

1968 is von Rohr Wetenschoplichen Mitarbeider an dat Geograafsche Institut von de Universität Hamborg worrn. Von 1969 bet 1972 weer he Anstellten in dat Landsplanungsamt von Hamborg. Denn weer he för acht Johr Projektleiter bi de GEWOS GmbH un is 1980 in’n Planungsstab von de Senaatskanzlie von Hamborg wesselt. Dor harr he dat Leid över dat Afdeel „Bo, Ümwelt, Weertschop un Verkehr“. 1992 is he Direkter an dat Geograafsche Institut von de Universität Kiel worrn. Siet 2009 is he in Rohstand, arbeidt aver noch jümmer bi Forschungsprojekte mit.

Von Rohr is Liddmaat von de Akademie för Ruumforschung un Landsplanung (ARL). In’n Düütschen Verband för Angewandte Geografie weer he von 1977 bet 1985 Vörsitter un later Ehrenliddmaat.

Von Rohr is siet 1972 bi de SPD un weer ünner annern von 1991 bet 1994 Börgermeester von Bookholt.

## Warken

* *Entlastung der Verdichtungsräume*, Göttingen: Vandenhoeck und Ruprecht, 1976
* *Der Beruf des Geographen*, Hamburg: Material zum Beruf des Geographen, Band 1, 1. Oplaag 1978 (rutgeven von’n Deutschen Verband für Angewandte Geographie)
* *Angewandte Geographie*, Braunschweig: Höller u. Zwick, 1990
* *Geographen und ihr Markt*, Braunschweig: Westermann, 1. Oplaag 1996 (rutgeven von’n Deutschen Verband für Angewandte Geographie)
Erich Pohl

**Erich Pohl** is de Naam von

* Erich Pohl (1894–1948), düütschen Footballspeler,
* Erich Pohl (1904–1968), düütschen Fotograaf,
* Erich Pohl (1917–2002), düütschen Politiker.
Erich Pohl (Politiker)

**Erich Pohl** (* 31. Mai 1917 in Wien; † 21. Januar 2002 in Bookholt) weer en düütschen Politiker von de CDU.

Pohl is 1917 in Wien boren un weer dor ok op School. He hett Medizin an de Universität Wien studeert un is in’n März 1940 as Dokter tolaten worrn. Von Mai 1940 bet 1945 weer he Soldaat in’n Tweten Weltkrieg. He weer den gröttsten Deel von de Tied Truppendokter in en Panzerdivision. Na dat Enn von’n Krieg weer he bet 1956 Assistenzdokter un Böverdokter in en Klinik. 1956 hett he en Praxis apenmaakt, in de he as Internist arbeiden dee. Pohl weer Vörsitter von’n Doktervereen Horborg-Land un Maat von’n Bezirksvörstand von de Dokterkamer in Lümborg. He is 1952 Raadsherr in de Stadt Bookholt worrn un 1956 Afornten in’n Kreisdag von’n Landkreis Horborg. Von’n 6. Juni 1967 bet 20. Juni 1986 (sösste bet teihnte Wahlperiood) weer he för den Wahlkreis Bookholt Maat von’n Landdag von Neddersassen. Von’n 14. September 1970 bet 20. Juni 1974 weer he dor Vörsitter von’n Utschuss för Sozial- un Gesundheitswesen.

Pohl weer Dreger von dat Grote Verdeenstkrüüz von’n Verdeenstorden von de Bundsrepublik Düütschland.
Adolf Meyer (Politiker)

**Adolf Meyer** (* 27. Februar 1890 in Hittfeld; † 7. Februar 1980 in Seevdaal) weer en düütschen Politiker von de CDU.

Meyer is 1890 in Hittfeld boren. He weer veer Johr op de Volksschool un denn dree Johr op dat Realgymnasium. He güng denn noch wedder dree Johr op en Ackerboschool. Von 1909 bet 1910 hett he Militärdeenst daan. In’n Eersten Weltkrieg weer Meyer von 1914 bet 1918 Soldaat. Na’n Krieg hett he för en Saatveredelungssellschop un en Mosteree arbeidt un in en landweertschoplichen Vereen. He weer Maat in’n Vörstand von’n Riekslandbund. Vör 1933 weer he Maat in’n Kreisdag von’n Kreis Horborg. Na’n Tweten Weltkrieg weer he von’n 6. Mai 1951 bet 5. Mai 1955 (twete Wahlperiood) för den Wahlkreis Bookholt Maat von’n Landdag von Neddersassen.
Philipp Helbach

**Philipp Helbach** (* 28. September 1900 in Wilsdörp; † 22. März 1982 in Bookholt) weer en düütschen Politiker von de SPD.

Helbach is 1900 as Söhn von Katharina, borene Stölcken, un den Kröger Philipp Helbach boren. He weer op de Volks- un Middelschool in Horborg. He hett denn en Lehr as Maschinenboer in dat Separatorenwark in Sinsdörp maakt. Von Oktober 1917 af an hett he Militärdeenst daan un denn von 1919 bet 1939 as Maschinenboer un Slosser op Schippswarften un in Fabriken arbeidt, ok butenlanns. In’n Tweten Weltkrieg weer he von 1939 bet 1945 Soldaat. Na’n Krieg hett he as sülvstännigen Handwarker in Mäkelfeld leevt. He weer twee Maal verheiradt, harr aver keen Kinner.

1919 is Helbach in de SPD rin. De Gemeenraad hett em 1946 as Börgermeester von Mäkelfeld wählt. Dat Amt harr he bet 1972, as Mäkelfeld Deel von de Eenheitsgemeen Seevdaal worrn is. Helbach weer denn von 1972 bet 1976 Oortsbörgermeester von Mäkelfeld/Lütt Moor un Biornten von de Gemeen Seevdaal.

As Helbach 1976 ut Öllersgrünn dat Amt as Börgermeester afgeven hett, is he de eerste Ehrenbörger von de Gemeen Seevdaal worrn. In siene Amtstied is ut dat Dörp Mäkelfeld von 1.500 Inwahners en Wahnoort in dat Vörland von Hamborg mit 10.000 Minschen worrn. 

Helbach weer von 1948 bet 1976 Afornten in’n Kreisdag von’n Landkreis Horborg. 1948 bet 1951 un 1964 bet 1968 weer he ok Landraad von’n Landkreis Horborg un 1961 bet 1964 Viez-Landraad. Von’n 6. Mai 1955 bet 5. Mai 1967 (drüdde bet föffte Wahlperiood) weer Helbach för den Wahlkreis Bookholt Maat von’n Landdag von Neddersassen.

Em to Ehren driggt dat Mäkelfeller Veranstaltungs- un Verwaltungsgebüüd vondaag den Naam Helbach-Huus.
Heiner Schönecke

**Heiner Schönecke** (* 21. März 1946 in Ilsdörp) is en düütschen Politiker von de CDU.

Schönecke is 1946 in Ilstörp boren. He weer in Buxthu op de School un hett denn en Lehr in de Bueree maakt. 1972 hett he den Hoff von de Öllern övernahmen un hett em to en Direktvermarktungsbedriev mit Filialen in Hamborg utboot. He is verheiraadt un hett dree Kinner.

Schönecke weer 1968 bet 1972 Vörsitter von de Landjugend in’n Landkreis Horborg. Von 1972 bet 1984 weer he Vörsitter von’n CDU-Oortsverband Vosshusen.

1976 bet 2006 weer he Raadsherr in’n Gemeenraad von de Gemeen Vosshusen. Dor weer he in de Tied 1984 bet 1996 Frakschoonsvörsitter von de CDU. 1976 is he as Afornten in’n Kreisdag von’n Landkreis Horborg wählt worrn. Dor is he 2006 Viez-Landraad worrn.

Bi de Wahl 2003 (15. Wahlperiood) is he för den Wahlkreis Bookholt mit 56,4 % von de Stimmen in’n Landdag von Neddersassen wählt worrn. 2008 is he mit 47,2 % von de Stimmen wedderwählt worrn un 2013 mit 45,5 % von de Stimmen. He is in’n Landdag Vörsitter von’n Ünnerutschuss Prüfung von de Huusholtsrekens.

Von 1996 bet 2007 weer he Vörsitter von de kommunalpolietsche Vereenigung von de CDU in’n Landkreis Horborg. Siet 2000 is he ok Vörsitter von’n Fördervereen Freelichtmuseum an’n Kiekebarg. Von 1974 bet 2000 weer Schönecke in’n Opsichtsraad von de Volksbank e.G. un von 2001 bet 2007 Vörsitter von’n Opsichtsraad von de Weertschopsförderungssellschop in’n Landkreis Horborg. Von 2006 bet 2012 weer Schönecke Viez-Vörsitter von de Verbandsversammlung EWE Ollnborg un von 2010 bet 2012 in’n Opsichtsraad von de EWE-Energie AG. Siet 2012 is he in’n Opsichtsraad von de EWE AG.

## Weblenken

* Schönecke sien Websteed (hoochdüütsch)
Inverleven

**Inverleven** weer en Whisky-Brenneree in Dumbarton, West Dunbartonshire, Schottland. Se hett tosamen mit de Brenneree Dumbarton, de intwüschen ok afreten is, den *Whisky-Kumplex vun Dumbarton* billt.

## Historie
Inverleven is 1938 in’n Whiskykumplex vun Dumbarton boet worrn. Se bestünn ut en hooch Huus, dat an de Münnen vun’n Leven in’n Clyde stünn. To Anfang weer hier blots Grain-Whiskys maakt, later aver ok Malt-Whiskys. Bedreven weer de Destille vun *George Ballantine&nbsp;&&nbsp;Son*. Hier in de Brenneree Inverleven is de *Lomond-Still* utklamüstert un proovt worrn. Anfang vun de 1990er Johren is de Anlaag stillleggt worrn. De Hüüs weern later afreten. Se weern aver vörher noch vun de *Royal Commission on the Acient and Historical Monuments of Scotland* in Biller fasthollen. De Bogrund weer wiel dat Afrieten op archäoloogsche Funnen hen ünnersöcht.

## Produkschoon
De Inverleven-Brenneree höör to dat schottische Whiskyrebeet Lowlands. Dat Water för de Produkschoon weer ut den Loch Lomond nahmen. För de Destilaatschoon geev dat in de Brenneree een *wash still* un een *spirit still*. En offiziellen Inverleven-Whisky hett dat nie geven, man dat gifft en poor Affüllen vun unafhangige Affüllers. De produzeerte Whisky weer aver meist vullstännig för Blends bruukt. Ünner annern weer de Inverleven en bedüden Bestanddeel vun den *[[Ballantine’s]]*.

## Kiek ok
* List vun de schottischen Brennereen

## Borns
Gebhard Müller

**Gebhard Müller** (* 8. Januar 1944 in Töst) is en düütschen Politiker von de CDU.

Müller is 1944 in Töst boren. He weer op de Volksschool in Töst un denn op dat Gymnasium Scheeßl. Na dat Abitur weer he bi de Bundswehr in Lümborg. He hett en Banklehr in Hamborg maakt un denn an de Universitäten in Tübingen un Hamborg Juristeree studeert. Siene Referendartied hett he in Stood, Lümborg un Hannover maakt. Na en Tied as Anstellten bi en Hambörger Bank hett he von 1976 af an as Avkaat un siet 1979 as Notar arbeidt.

Müller is 1974 in de CDU rin. Von 1975 bet 1980 weer he Vörsitter von’n CDU-Oortsverband von de Samtgemeen Töst. Von 1977 bet 1980 weer he Viez-Kreisvörsitter von’n CDU-Kreisverband Horborg-Land un siet 1981 Raadsherr in de Gemeen Töst. Dor weer he ok Vörsitter von de CDU-Frakschoon. Von’n 21. Juni 1986 bet 12. Juni 1992 (ölvente bet twölvte Wahlperiood) weer he för den Wahlkreis Bookholt Maat von’n Landdag von Neddersassen. He weer dor von 1990 bet 1992 Vörsitter von’n Wahlprüfungsutschuss. Müller hett an’n 12. Juni 1992 sien Mandaat dalleggt. För em is denn Brigitte Rasinski as Afornte narückt.

## Literatur
* Barbara Simon: *Abgeordnete in Niedersachsen 1946–1994. Biographisches Handbuch.* Hrsg. vom Präsidenten des Niedersächsischen Landtages. Niedersächsischer Landtag, Hannover 1996, S. 264.
Adolf Meyer

**Adolf Meyer** is de Naam von

* Adolf Meyer (1840–1890), düütschen Schauspeler,
* Adolf Meyer (1861–1932), öösterriekschen Schauspeler,
* Adolf Meyer (1866–1950), swiezersch-US-amerikaanschen Psychiater,
* Adolf Meyer (1867–1940), Swiezer Bildhauer,
* Adolf Meyer (1880–1965), Swiezer Inschenör un Utfinner,
* Adolf Meyer (1881–1929), düütschen Architekt,
* Adolf Meyer (1890–1980), düütschen Politiker,
* Adolf Meyer (1895–1966), düütschen Schoolmeester un Politiker,
* Adolf Meyer (1929–2018), düütschen Schoolmeester un Heimaatforscher,
* Adolf Meyer (* 1958), öösterriekschen Footballspeler,
* Adolf Meyer-Abich (1893–1971), düütschen Philosoof un Historiker,
* Adolf Meyer-Häfliger (1892–1976), Swiezer Redaktör un Verleger,
* Adolf Meyer-Luyken (1886–1960), düütschen Architekt,
* Adolf Andreas Meyer (* 1960), öösterriekschen Sänger,
* Adolf Bernhard Meyer (1840–1911), düütschen Zooloog un Anthropoloog,
* Adolf-Ernst Meyer (1925–1995), düütschen Mediziner un Psychotherapeut.

Kiek ok bi: Adolph Meyer, Adolf Mayer, Adolf Maier.
Brigitte Somfleth

**Brigitte Somfleth** (* 22. März 1953 in Hitzacker) is en düütsche Politikerin von de SPD.

Somfleth is 1953 in Hitzacker boren. Se is verheiraadt un hett twee Kinner. Ehr Broder, Günter Schwarz, weer later Börgermeester von de Gemeen Seevdaal. Na dat Abitur hett Somfleth in Hamborg op Lehramt an Volks- un Realscholen studeert. 1978/1979 hett se as Stewardess op Hannelsscheep in de Grote Fohrt arbeidt. Na disse Tied weer se bet 1980 Schoolmeester an en Hambörger Grundschool. 1990 is se denn Mitarbeiderin in’t Wahlkreisbüro von’n Bundsdagsafornten Ingomar Hauchler worrn. 

1985 is Somfleth in de SPD rin. Se is in’n Vörstand von’n Bezirk Hannover. 1986 is se Maat von’n Oortsraad un Viez-Börgermeesterin von Mäkelfeld/Lütt Moor worrn un 2005 hebbt se ehr as Oortsbörgermeesterin wählt. Von 1987 bet 1991 un wedder siet 2001 is se Raadsfro in de Gemeen Seevdaal. Von 1991 bet 2000 weer se ok Afornte in’n Kreisdag von’n Landkreis Horborg. Von 1994 bet 2013 (13. bet 16. Wahlperiood) weer Somfleth Maat von’n Landdag von Neddersassen. In de 13. un 14. Wahlperiood för den Wahlkreis Seevdaal un in de 15. un 16. Wahlperiood över de Landslist. 2003 is se in’n Landdag Schriftföhrerin worrn. Se is ok Liddmaat von de Gewerkschaft Erziehung un Wetenschop, de Arbeiderwollfohrt un von de Naturfrünn.

## Weblenken
Hans Arnold

**Hans Arnold** is de Naam von

* Hans Arnold, Schrieversnaam von Babette von Bülow (1850–1927), düütsche Schrieversche,
* Hans Arnold (1860–1913), düütschen Bildhauer,
* Hans Arnold (1886–1961), düütschen Schriever,
* Hans Arnold (1904–1981), düütschen Politiker (SPD),
* Hans Arnold (* 1923), düütschen Diplomaat,
* Hans Arnold (1925–2010), sweedschen Künstler un Illustrater,
* Hans Arnold (* 1933), öösterriekschen Footballspeler,
* Hans Arnold (* 1938), düütschen Neurochirurg,
* Hans Arnold (1941–1991), düütschen Footballspeler,
* Hans-Joachim Arnold (1932–2006), düütschen Mathematiker.

Kiek ok bi: Hans Arnhold.
Hans Arnold (Politiker)

**Hans Arnold** (* 7. September 1904 in Lübeck; † 22. Februar 1981 in Mesborg) weer en düütschen Politiker von de SPD.

Arnold is 1904 in Lübeck boren. He weer in Hamborg op de Volksschool un hett denn en Lehr as Koopmann maakt. Na de Lehr hett he bet to’n Tweten Weltkrieg as Koopmann arbeidt. Denn weer he Soldaat. Later weer he anstellten Weertschopssaakverstännigen in’n Verwaltungsdeenst un hett in Mesborg leevt. He weer Raadsherr in’n Gemeenraad von Mesborg un siet 1948 Afornten in’n Kreisdag von’n Landkreis Horborg.

Von’n 6. Mai 1959 bet 5. Juni 1967 (veerte un föffte Wahlperiood) weer Arnold för den Wahlkreis Winsen Maat von’n Landdag von Neddersassen.
Astrid Vockert

**Astrid Vockert** (* 27. November 1956 in Sellst) is en düütsche Politikerin von de CDU.

Vockert is 1956 in Sellst boren. Se hett ehr Abitur in Bremerhoben maakt. Na de School hett se op Lehramt för de Sekundarstufe II studeert. Von 1980 bet 1982 weer se Jugendplegerin in Luunst. Denn hett se von 1983 bet 1984 dat Referendariat an dat Gymnasium Bremervöör maakt. Von 1984 bet 1990 weer se as Schoolmeesterin un Sozialpädagogin bi de Kreishandwarkerschop Bremerhoben-Wersermünn anstellt.

Se is Vörsitterin von’n Landsverband von de Volkshoogscholen Neddersassen un Viez-Vörsitterin von’n Neddersassischen Bund för fre’e Utwussenenbildung.

Vockert is 1981 in de CDU rin. Se is Viez-Vörsitterin von’n CDU-Kreisverband Cuxhoben un Vörsitterin von de Froon-Union in’n Bezirksverband Stood.
 
Vockert is siet 21. Juni 1990 (twölvte Wahlperiood) Maat in’n Landdag von Neddersassen. In de 12. bet 14. Wahlperiood is se över de Landslist in’n Landdag intagen, in de 15. denn över den Wahlkreis Wersermünn un in de 16. un 17. Wahlperiood över den Wahlkreis Ünnerwerser. Von’n 4. März 2003 bet 2013 weer se Viezpräsidentin von’n Landdag. Ans is se ok noch in’n Kultusutschuss.

Se is Maat in’t Präsidium von’n Neddersassischen Städer- un Gemeenbund un Viez-Vörsitterin von’n Verwaltungsraad von de Kreisspoorkass Wersermünn-Hadeln un Maat in’n Kreditutschuss. Se is Vörsitterin von’n parlamentarschen Biraad von’n Fördervereen Pro A&nbsp;22 e.V.

## Weblenken

* Vockert ehr Websteed (hoochdüütsch)
SV Drochters/Aßel

De **SV Drochters/Aßel e.V.** (Speelvereenigung) is en Footballvereen in de neddersassischen Gemeen Drochters, de sik an’n 19. April 1977 billt hett, as sik de Vereens *TVG Drochters* un *VTV Aßel* tohoopslaten hebbt. Präsident is Rigo Gooßen.

De SV Drochters/Aßel speelt in dat *Kedener Stadion* in Drochters. Dat Stadion hett Platz för 2.500 Lüüd.

## Historie

An’n 17. April 1974 hett dat den eersten Versöök geven, en Speelgemeenschop ut de Vereens *Turnvereen Germania Drochters* un *Vereenigte Turnvereens Aßel* to billen. En Verdrag weer al opsett. In Drochters hebbt se den Verdrag tostimmt, Aßel hett em denn aver doch aflehnt. In de Saison 1974/1975 hett denn liekers en gemeensame Mannschopt ut A-Jugendliche von de beiden Vereens as *JSG Süüdkeden* an de Spelen in de Bezirksliga deelnahmen. Dat leeg dor an, dat nich noog Lüüd dor weren. An’n 15. Juli 1975 sünd denn de Jugendafdeels von de beiden Vereens to de *JSG Drochters/Aßel* tohoopslaten worrn, üm de Jugendförderung to verbetern. Nadem se in’t Vörjohr 1977 wedder neet verhannelt hebbt, hebbt an’n 19. April 1977 de beiden Vereens tostimmt, dat se sik to de *SV Drochters/Aßel* tohoopsluten doot. 

Aßel weer in de Saison vörher opstegen. Dorüm hett de Speelvereenigung in de Saison 1977/1978 in de Bezirksklass speelt. 1985 sünd se opstegen in de Bezirksliga. 1987 is de SV Drochters/Aßel wedder opstegen. Nu in de Bezirksoberliga Lümborg. 1990 kemen se denn sogor in de föfftklassige Landsliga Oost. Dat hett aver man een Johr duurt, denn sünd se wedder in de Bezirksoberliga afstegen. 1997 is de Vereen in de Bezirksliga afstegen. 

De Vereen is 2001 denn in de Landsliga opstegen un 2005 in de Neddersassenliga Oost, de to disse Tied föfftklassig weer. Von 2008 af an hebbt se denn in de Böverliga Neddersassen speelt, ut de se 2011 aver wedder afstegen sünd. 2012 sünd se denn glieks wedder opstegen. 2015 is de Vereen in de Regionalliga Noord opstegen.

### Saisons

## Weblenken

* Websteed von’n Vereen (hoochdüütsch)
Goliga Oosthannover

De **Goliga Oosthannover** weer een von de höögsten Speelklassen in’n düütschen Football in de Tied von’n Natschonalsozialismus. 

De Liga is 1943 grünnt worrn. Dat weer een von de Nafolgers von de Goliga Neddersassen, de 1942 opdeelt worrn is in de Goligen Süüdhannover-Bruunswiek un Werser-Eems. 1943 is tosätzlich de Goliga Oosthannover inricht worrn. Ut de Goliga Süüdhannover-Bruunswiek is denn de Viezmeester, de Wehrmacht-Sportvereen Celle, röverwesselt. De MSV Lümborg harr vörher ok al in de Goliga Neddersassen speelt. De annern söss Vereens kemen ut de twete Liga. 

De Goliga Oosthannover hett blots 1943/1944 en kumplette Saison speelt, in de de Wehrmacht-Sportvereen Celle Gomeester worrn is. De WSV Celle hett denn in de eerste Runn von de Düütsche Footballmeesterschop 1943/1944 gegen den Luftwapen-Sportvereen Hamborg 4:0 verloren. In de twete Saison is de Liga dör den Tweten Weltkrieg, in den de Front bilütten op dat Düütsche Riek vörrücken dee, in’n Oktober 1944 afbraken worrn.

## Tabell Saison 1943/1944
Georg Duensing

**Georg Duensing** (* 21. Dezember 1933 in Hannover) is en düütschen Meteoroloog un Politiker von de CDU.

Duensing is 1933 in Hannover boren. He weer op de Volksschool in Hannover, Wasra un Nuurten. He is denn an dat Gymnasium Leibnizschool in Hannover wesselt un hett dor 1955 sien Abitur maakt. Na de School hett he Physik, Mathematik un Geowetenschoppen an de Universitäten Hannover un Hamborg studeert un dat Studium as Diplom-Meteoroloog afslaten.

He is toeerst wetenschoplichen Anstellten bi de Düütsche Lufthansa worrn un is later na’n Düütschen Wederdeenst in en Loopbahn von’n högeren Deenst wesselt. Duensing weer Viez-Baas von en Deenststeed von de Agrarmeteoroloogsche Forschungssteed in Hamborg, Baas von en Dezernat un later Baas von dat Afdeel Maritime Meteorologie bi’n Düütschen Wederdeenst. He weer Maat in’n Vörstand von’n Waterbeschaffungsverband Horborg.

1968 is Duensing för de CDU Raadsherr un von 1968 bet 1972 Börgermeester von Fleest worrn. Nadem Fleest 1972 Deel von de Gemeen Seevdaal worrn is, is he in dat Johr Oortsbörgermeester von Fleest worrn. Von 1972 bet 1976 weer he ok Raadsherr un Viez-Börgermeester von de Gemeen Seevdaal. He weer dor Vörsitter von de CDU-Frakschoon. Siet 1976 weer he Afornten in’n Kreisdag von’n Landkreis Horborg.

Von’n 21. Juni 1982 bet 20. Juni 1986 (teihnte Wahlperiood) weer he för den Wahlkreis Seevdaal Maat von’n Landdag von Neddersassen.

## Born
* Barbara Simon: *Abgeordnete in Niedersachsen 1946–1994. Biographisches Handbuch.* Hrsg. vom Präsidenten des Niedersächsischen Landtages. Niedersächsischer Landtag, Hannover 1996, S. 81.
Ehrhart Glaser

**Ehrhart Glaser** (* 11. Juli 1927 in Zwickau; † 7. Januar 2006 in Ninndörp) weer en düütschen Politiker von de CDU.

Glaser is 1927 in Zwickau boren. He weer dor op en humanistisch Gymnasium. Siene Schooltied weer ünnerbraken dör en Tied, in de he in’n Tweten Weltkrieg Soldaat weer un dör de sowjetsche Kriegsfungenschop. Glaser hett denn 1951 dat Abitur maakt. He hett an de Universitäten Halle un Hamborg Tähndokteree studeert, 1958 dat Staatsexamen maakt un twee Johr later sien Dokter (Dr. med. dent.) maakt. Na de Tied as Assistenzdokter in Hamborg hett he sik 1959 as Tähndokter in Ninndörp dallaten.

Glaser weer siet 1955 Maat von’n Ring von Christlich-Demokraatsche Studenten un de Junge Union. 1956 is he in de CDU rin. 

He hett 1965 de „Ninndörper Gespreken“ von de CDU begrünnt. In mehr as 250 Veranstaltungen hebbt dor beropen Referenten Vördrääg to polietsche, sellschopliche un soziale Themen hollen. 1991 hett he dor för dat Bundsverdeenstkrüüz kregen. 

Glaser weer von 1973 bet 1993 Vörsitter von’n CDU-Kreisverband Horborg-Land un dor later Ehrenvörsitter. He weer eersten Viez-Vörsitter von’n CDU-Bezirksverband Lümborg un Maat in’n Lands- un Bundsutschusses von de CDU.

Von 1968 bet 1972 weer he Raadsherr von Ninndörp. Nadem Ninndörp 1972 Deel von de Gemeen Rosengoorn worrn is, is he siet dat Johr Raadsherr in’n Gemeenraad von Rosengoorn ween. Dor weer he von 1972 bet 1986 ok Vörsitter von de CDU-Frakschoon. Von 1976 bet 2006 weer he Afornten in’n Kreisdag von’n Landkreis Horborg. Von’n 21. Juni 1986 bet 20. Juni 1990 (ölvente Wahlperiood) weer he för den Wahlkreis Seevdaal Maat von’n Landdag von Neddersassen.

## Footnoten
Hans Eck

**Hans Eck** (* 20. August 1925 in Horborg) is en dütschen Politiker von de CDU.

Eck is 1925 in Horborg boren. He weer op de Volksschool, denn op de Realschool un later op de Oberrealschool. Von 1943 bet 1945 weer he Soldaat in’n Tweten Weltkrieg un is twee Maal swoor verwunnt worrn. Na’n Krieg weer he fre’en Journalist un is 1949 as Redaktör anstellt worrn. 1957 is Eck in’n Neddersassischen Footballverband Vörsitter för’n Landkreis Horborg worrn. 1964 is he ok Vörsitter von’n Turn- un Sportbund in’n Landkreis Horborg worrn. In’n Bezirk Lümborg weer he Viez-Vörsitter von’n Footballverband.

Eck is 1966 in de CDU rin. He weer Maat von’n Sportbiraad von de CDU in Neddersassen un Viez-Vörsitter von’n CDU-Sportbiraad in’n Bezirk Lümborg.

Eck weer von’n 6. Juni 1967 bet 20. Juni 1970 (sösste Wahlperiood) för den Wahlkreis Winsen Maat von’n Landdag von Neddersassen. In de CDU-Frakschoon weer he bet to’n 24. Januar 1970. Na disse Tied weer he Afornten ahn Frakschoon.
Uwe Harden

**Uwe Harden** (* 22. Februar 1952 in Geesthacht) is en düütschen Politiker von de SPD.

Harden is 1952 in Geesthacht boren. Na dat Abitur weer he twee Johr lang bi’n Grenzschutz in Lümborg. He hett denn Slawistik un Politologie an de Universitäten Göttingen un Hamborg studeert. 1981 is he Verleger un Journalist worrn. He is verheiraadt un hett twee Kinner.
 
1971 is Harden in de SPD rin. He is 1976 Raadsherr von de Samtgemeen Elvmasch worrn un weer dor Vörsitter von de SPD-Frakschoon. Ok in’n Raad von de Gemeen Draag weer he un is dor 1991 Börgermeester worrn. Von 1986 bet 1997 weer he Afornten in’n Kreisdag von’n Landkreis Horborg. Von 1994 bet 2008 (13. bet 15. Wahlperiood) weer Harden Maat von’n Landdag von Neddersassen. In de 13. un 14. Wahlperiood is he för den Wahlkreis Winsen wählt worrn (1994 42,8&nbsp;% un 1998 48,2&nbsp;% von de Stimmen) un in de 15. Wahlperiood is he över de Landslist in’n Landdag intagen. He kunn sik bi de Wahl 2003 mit 31,1&nbsp;% von de Stimmen nich gegen André Wiese von de CDU (58,9&nbsp;%) dörsetten.

Harden is Vörsitter von de *Börgerinitiative gegen [[Leukämiecluster Elvmasch|Leukämie in de Elvmasch]]* un Maat von de Arbeiderwollfohrt un dat Düütsche Rode Krüüz.

## Weblenken

* Harden sien Websteed (hoochdüütsch)
André Wiese

**André Wiese** (* 3. Mai 1975 in Winsen) is en düütschen Politiker von de CDU.

Wiese is 1975 in Winsen boren. Na dat Abitur 1994 an’t Gymnasium Winsen hett he 1994/1995 den Grundwehrdeenst in Rodenborg un Munste daan. Wiese hett an de Fachhoogschool Hannover studeert un dat Studium as Diplom-Verwaltungsweert afslaten. 

2002 is he Vörsitter von de CDU Winsen worrn un 2001 Viez-Kreisvörsitter von de CDU Horborg-Land. 1996 is he Raadsherr in’n Gemeenraad von de Stadt Winsen worrn. Dor weer he von 2006 bet 2011 Viez-Börgermeester. 2011 is Wiese as Nafolger von Angelika Bode mit 47,1&nbsp;% von de Stimmen as Börgermeester von Winsen wählt worrn.

Von 2003 bet to’n 9. November 2011 weer Wiese för den Wahlkreis Winsen Maat von’n Landdag von Neddersassen. Bi de Wahl 2003 hett he 58,9&nbsp;% von de Stimmen kregen un 2008 47,5&nbsp;%. Na de Wahl as Börgermeester hett Wiese sien Mandaag trügggeven un Reinhard Hegewald hett dat Mandaat övernahmen.

Wiese is verheiraadt un hett dree Kinner. 

## Weblenken
Franz Kewer

**Franz Kewer** (* 1. Januar 1908 in Guttstadt; † 10. Juni 1967 in Hüfingen) weer en düütschen Politiker von de SRP.

Kewer is 1908 in Guttstadt boren. He weer op dat Gymnasium un hett na de School ünner annern ok butenlanns arbeidt. He hett Studienfohrten na’t Butenland maakt un as sülvstännigen Dentist arbeidt. Von 1933 af hett he en en Reeg Ämter un Ehrenämter in de Kommunalverwaltung von Heilsberg in Oostprüßen övernahmen, ünner annern as Raadsherr, Stadtverornten, Afornten in’n Kreisdag un Kreisutschuss un Kreisdeputeerten in’n Landkreis Heilsberg. Von dor is he in’n Januar 1945 flücht un hett sik na’n Tweten Weltkrieg in Neddersassen dallaten.

Kewer is lange Johren in de NSDAP ween.

Von’n 6. Mai 1951 bet 23. Oktober 1952 (twete Wahlperiood) weer he för den Wahlkreis Bremervöör Maat von’n Landdag von Neddersassen. He hett dor bet 8. Mai 1952 to de SRP-Frakschoon höört un hett denn bet to’n 1. Juli 1952 to keen Frakschoon höört. Von’n 1. Juli 1952 bet 23. Oktober 1952 weer he denn in de *Frakschoon von de Afornten Dr. Schrieber un Genossen*. Nadem de SRP dör en Oordeel von dat Bundsverfatensgericht von’n 23. Oktober 1952 verbaden worrn is, is sien Mandaat jüst as de von all de annern SRP-Afornten wegfullen (BVerfGE 2, 1).

## Footnoten
Hans-Christian Biallas

**Hans-Christian Biallas** (* 26. Dezember 1956 in Hannover; † 27. Februar 2022) weer en evangeelschen Theoloog un Politiker.

Biallas is 1956 in Hannover boren. He weer in Soltau un Buxthu op dat Gymnasium un hett denn an de Universitäten Göttingen, Kiel und Amsterdam evangeelsche Theologie studeert. 1981 is he Vikar in Preetz worrn un weer von 1983 bet 1994 Pastoor an de Nicolai-Kark in Olenbrook. He is scheden un hett dree Kinner.

Biallas is 1992 in de CDU rin. Siet 1994 is he Bisitter in’n Vörstand von’n CDU-Bezirksverband Stood. 1995 is he Vörsitter von’n CDU-Stadtverband Cuxhoben worrn un weer siet 1996 in Cuxhoben Raadsherr un Biornten von’n Stadtraad. Von 1994 bet 2011 (13. bet 16. Wahlperiood) is he Maat von’n Landdag von Neddersassen ween. In de 13. un 14. Wahlperiood is he över de Landslist in’n Landdag intagen, in de 15. un 16. Wahlperiood för den Wahlkreis Cuxhoben. Bi de Wahl 2003 hett he 52,2&nbsp;% von de Stimmen kregen un 2008 38,4&nbsp;%. He weer in’n Landdag bet Juni 2011 Frakschoonsspreker för Binnensaken, Sport un Integratschoon.

Biallas is na en Besluss von dat neddersassische Landskabinett to’n 1. Juni 2011 as Nafolger von Sigrid Maier-Knapp-Herbst Präsident von de Kloosterkamer Hannover worrn. Nadem het dat worrn is, hett he sien Mandaat in’n Landdag dalleggt. För em is Annette Schwarz narückt.

## Weblenken

## Footnoten
Gustav Schäfer

**Gustav Schäfer** is de Naam von

* Gustav Schäfer (1892–1965), düütschen Politiker (SPD),
* Gustav Schäfer, öösterriekschen Politiker (DK),
* Gustav Schäfer (1863–na 1932), düütschen Politiker (DNVP),
* Gustav Schäfer (1896–?), düütschen Sportfunkschonär un SA-Führer,
* Gustav Schäfer (1906–1991), düütschen Roderer.
Gustav Schäfer (SPD)

**Gustav Schäfer** (* 19. Mai 1892 in Gerterode; † 7. März 1965 in Veern) weer en düütschen Politiker von de SPD.

Schäfer is 1892 in Gerterode boren. Na de School hett he en Lehr maakt. He hett denn in ganz verscheden Regionen von Düüschland arbeidt un is 1910 in de Gewerkschaft gahn. In’n Eersten Weltkrieg weer he von 1914 bet 1918 Soldaat. He is 1918 in de SPD rin un weer denn in de Kommunalpolitik. 1929 is he Börgermeester von Gerterode worrn. In de Tied von’n Natschonalsozialismus hett he 1933 ut polietsche Grünn sien Amt verloren un keem in Haft in dat Fängnis Worbis. Nadem he wedder free weer, is he Koopmann worrn. He hett veer Johr in’t Versekerungsgewarv arbeidt un is denn Böverinspekter un 1943 Bezirksleiter in Veern worrn. Na’n Tweten Weltkrieg is he 1948 Raadsherr in’n  Stadtraad un von 1948 bet 1951 un 1952 bet 1956 Börgermeester von Veern worrn.

Von’n 6. Mai 1951 bet to sien Dood an’n 7. März 1965 (twete bet föffte Wahlperiood) weer he för den Wahlkreis Veern Maat von’n Landdag von Neddersassen., Von’n 23. März 1960 bet 5. Mai 1963 weer he dor Vörsitter von’n Utschuss för Gesundheitswesen. Na sien Dood is Willi Fricke as Afornten narückt.

Schäfer hett dat Verdeenstkrüüz Eerste Klass von’n Verdeenstorden von de Bundsrepublik Düütschland kregen.
Christina Bührmann

**Christina Bührmann** (* 13. Dezember 1945 in Schafstädt) is en düütsche Politikerin von de SPD.

Bührmann is 1945 in Schafstädt boren. Na de School hett se en Lehr as Speditschoonskoopfro maakt. Op’n tweten Bildungsweg hett se dat Abitur nahaalt un denn Sozialwetenschoppen studeert. Na dat Studium hett se an de Universität Bremen un an dat Wetenschopszentrum Berlin för Sozialforschung arbeidt.

Bührmann is 1972 in de SPD rin. Se weer von 1986 bet 1996 Afornte in’n Kreisdag von’n Landkreis Veern. Von 1990 bet 2008 (12. bet 15. Wahlperiood) weer se Maat von’n Landdag von Neddersassen. In de 12. bet 14. is se in Wahlkreis Veern direkt wählt worrn, in de 15. Wahlperiood is se över de Landslist in’n Landdag intagen. Se weer von 1994 bet 1998 Froonministerin von Neddersassen in dat Kabinett Schröder II.Vör ehr weer dat Waltraud Schoppe un na ehr keem Heidrun Merk. Von 1995 bet 1997 weer se in’n Utschuss von de Regionen von de Europääsche Union.

Bührmann is Maat von ver.di un de Arbeiderwollfohrt. Se is verheiraadt un hett een Kind.
Tamdhu

**Tamdhu** is en Whisky-Brenneree in Knockando, Morayshire, Schottland. Se liggt in de Naverschop to de Destillen Knockando, Cardhu un Dailuaine. De Naam kummt ut dat Gäälsche un heet so veel as „lütten düsteren Hövel“. Dat Besökerzentrum vun de Brenneree is in de schottischen Denkmollisten in de Kategorie&nbsp;C insorteert..

## Historie
De Destille is 1897 grünnt worrn un weer al twee Johren later an de *Highland Distillers & Co* verköfft. Twüschen 1927 un 1947 weer de Produkschoon stillleggt. 1951 is de Molteree nee maakt worrn un 1972 is de Tall vun de Brennblasen op veer vergröttert worrn. Wietere twee sünd dree Johren later inboet worrn. As de *Highland Distillers* opköfft worrn is, hett *Tamdhu* nu to de Edrington Group höört. 2010 is se wedder stillleggt worrn un is denn in’n Juni 2011 vun den unafhangigen Affüller Ian MacLeod köfft worrn, de 2012 de Produkschoon wedder opnahmen hett. 

## Produkschoon
De Tamdhu-Destille höört to dat schottische Whiskyrebeet Speyside. Ehr Water stammt ut de Tamdhu-Springs. Brennt warrt in dree *wash stills* un dree *spirit stills*. Tamdhu is een vun de wenigen Destillen, de ok hüüt noch sülvst en Molteree bedrievt, un vör allen de eenzige Speyside-Destille, de ehrn egenen Bruuk an Molt vullstännig sülvst afdecken deit. Bito versorgt se noch annere Brennereen vun de Edrington Group.

De Tamdhu warrt vör allen för de Produkschoon vun Blend-Whiskys bruukt, as to’n Bispeel för *The Famous Grouse*, *Cutty Sark* oder *J&B*. De eerste Single-Malt-Whisky ut de Brenneree keem 1976 op’n Markt. Butendem gifft dat den Whisky ok vun unafhangige Affüllers.

## Kiek ok
* List vun de schottischen Brennereen

## Borns
Rudolf Robbert

**Rudolf Robbert** (* 25. März 1947 in Witten) is en düütschen Politiker von de SPD. 

Robbert is 1947 in Witten boren. Na dat Abitur un den Wehrdeenst hett he von 1968 bet 1972 an de Pädagoogsche Hoogschool Ruhr und de Pädagoogsche Hoogschool Rhienland studeert. He weer denn bet 1976 Pädagoog in en Kinnerheim in Schwelm. Von 1976 bet to siene Wahl in’n Landdag von Neddersassen weer he Baas von en Kita in Cuxhoben.

Robbert is 1972 in de SPD rin. He is Maat in’n Vörstand von’n SPD-Bezirk Noord-Neddersassen. 1991 is he Maat von’n Oortsraad Sahlenborg worrn un is dor Viez-Oortsbörgermeester. 1991 is he as Afornten in’n Kreisdag von’n Landkreis Cuxhoben wählt worrn un is siet 2001 in’n Stadtraad von de Stadt Cuxhoben. Von 1998 bet 2003 un wedder von 2004 bet 2008 (14. un 15. Wahlperiood) weer Robbert Maat von’n Landdag von Neddersassen. In de 14. Wahlperiood is he mit 50,9&nbsp;% von de Stimmen för den Wahlkreis Cuxhoben in’n Landdag intagen. In de 15. Wahlperiood kunn he sik in’n Wahlkreis Cuxhoben mit 36,2&nbsp;% von de Stimmen nich gegen Hans-Christian Biallas von de CDU dörsetten un is nich in’n Landdag intagen. Eerst an’n 23. Juni 2004 is he över de Landslist narückt, nadem Gitta Trauernicht ehr Mandaat dalleggt harr (se is Sozialministerin in Sleswig-Holsteen worrn).

Robbert is verheiraadt un hett dree Kinner.
Wilhelm Hogrefe

**Wilhelm Hogrefe** (* 15. April 1949 in Lutten) is en düütschen Politiker von de CDU.

Hogrefe is 1949 in Luttum boren. He hett en Lehr in de Bueree maakt un denn Landbo an de Inschenörakademie in Celle studeert. Na disse Tied hett he noch Biologie un Chemie an de Universität Bruunswiek studeert. 1994 hett he as Buur anfungen. He is verheiraadt un hett twee Döchter.

1970 weer he de eerste Vörsitter von de Junge Union in’n Kreisverband Veern. 1972 is he as Afornten in’n Kreisdag von’n Landkreis Veern wählt worrn. Dor is he Vörsitter von de CDU-Frakschoon. Von 1988 bet Enn 2008 weer Hogrefe Vörsitter von’n CDU-Kreisverband Veern. He is Maat von’n Bezirksvörstand von de CDU in’n Elv-Werser-Ruum. Von 1994 bet 2013 (13. bet 16. Wahlperiood) weer he Maat von’n Landdag von Neddersassen. In de 13. un 14. Wahlperiood is he över de Landslist in’n Landdag intagen un in de 15. un 16. Wahlperiood för den Wahlkreis Veern. Bi de Wahl 2003 hett he dor 54,2&nbsp;% von de Stimmen kregen un 2008 44,0&nbsp;%. Toletzt weer he Spreker von siene Frakschoon in’n Utschuss för Bunds- un Europaangelegenheiten un Medien. Bi de Wahl 2013 is he nich wedder antreden.

## Footnoten



## Weblenken
Mechthild Ross-Luttmann

**Mechthild Ross-Luttmann** (borene Ross; * 13. April 1958 in Buorgstemmert) is en düütsche Politikerin von de CDU.

Ross-Luttmann is 1958 in Borgstemmert boren. Na dat Abitur in Biäkem hett se Juristeree an de Universität Mönster studeert un dat Eerste Staatsexamen maakt. Se weer as Referendar in’n Bezirk von dat Oberlandsgericht Hamm un hett in’n Harvst 1986 dat Twete Staatsexamen maakt.

Von’n 1. April 1987 bet 3. März 2003 weer se Dezernentin in’n Landkreis Rodenborg. Düsse Tied weer ünnerbraken dör en Erziehungsurlaub von 1992 bet 1998.

Bi de Landdagswahl an’n 2. Februar 2003 is se för den Wahlkreis Rodenborg in’n Landdag von Neddersassen wählt worrn. Se hett bi de Wahl 2003 52,5&nbsp;% von de Stimmen kregen, 2008 46,0&nbsp;% un 2013 44,0&nbsp;%. An’n 18. März 2005 hett se dat Amt as sozialpolietsche Sprekerin von de CDU-Frakschoon in’n Landdag övernahmen.

An’n 7. Dezember 2005 is se Nafolgerin von Ursula von der Leyen as Sozialministerin von Neddersassen worrn (von der Leyen is as Ministerin in dat Kabinett von Angela Merkel na Berlin wesselt).

An’n 27. April 2010 is dat Kabinett ümbillt worrn un Ross-Luttmann hett ehr Amt an Aygül Özkan afgeven un is ut de Regerung rut. Se is opstunns Vörsitterin von’n Rechtsutschuss in’n Landdag.

Ross-Luttmann hett 1989 den Juristen un Landraad von’n Landkreis Rodenborg, Hermann Luttmann, freet. De beiden hebbt twee Döchter un een Söhn un leevt in Rodenborg.

## Weblenken

* Ross-Luttmann ehr Westeed (hoochdüütsch)